《次韵绚霞嫂行次泾南见怀》
清代·严永华

人间最苦是别离，一别如何遂二期。天边鸿雁忽飞至，新诗慰我长相思。

既言怀才如谢女，又言佩德同班姬。感君期望意良厚，初七下九徒荒嬉。

忆自五华一挥手，无复领略书画诗，惜哉相思不相见，长夜魂梦空奔驰。

我居蒲门已二载，山城地僻多蛮夷。今忽闻君赋行役，蒲帆日挂河之湄。

暮云春树望不极。恍从落月窥芳仪。见何难兮别何易，珍重迢迢双鲤贻。

作者简介：严永华，字少蓝，桐乡人。安徽巡抚归安沈秉成继室。有《纫兰室诗钞》、《鲽砚庐诗钞》。